Kulturkonsulent Jørgen Betten. Foto: Privat

Nesseby kommune Ekspandér faktaboks (nordsamisk: Unjárgga gielda) ligger i Øst-Finnmark

en tospråklig kommune der samisk og norsk bokmål er likestilt

viktige næringer er reindrift, fiske og jordbruk

areal 1436,14 km2

rundt 900 innbyggere

Nesseby feirer både 6. februar og 17. mai. Foto: Eilif Aslaksen / NRK

Den samiske kommunen Unjárga - Nesseby i Finnmark kan bli den eneste i Norge hvor det ikke blir offisiell feiring av 17. mai.

På kommunens hjemmeside (ekstern lenke) står denne meldingen:

«Det var ingen som hadde søkt innen fristen etter 2. utlysning. Hvis noen skulle være interessert i å ta ansvar for arrangementet, ta snarest, og innen 2. mai, kontakt med kulturkontoret.»

– Tror vi skal klare det

Kommunens kulturkonsulent Jørgen Betten er likevel optimistisk:

– Jeg tror at vi skal klare dette, og ser ikke for meg at det ikke blir noe. Det er rett og slett vanskelig å se for seg 17. mai uten feiring.

Men tiden er knapp. To utlysninger har ikke hjulpet, og fristen er i ferd med å gå ut. Selv et honorar på 10.000 kroner har ikke gitt resultater.

– Vi er en liten kommune, og mange av innbyggerne er med på mange arrangementer. Folk er med i flere lag og foreninger, og i tillegg med på skolearrangementer. Det er mye å gjøre for få mennesker, sier Jørgen Betten til NRK.

– Stort ønske

Kommunen skal i løpet de kommende dagene kontakte lag og foreninger som tidligere har arrangert nasjonaldagen.

– Innbyggerne har et stort ønske om at det skal bli feiring. Hvis det ikke blir en offisiell markering, så blir det nok en slags markering uansett. Men vi må finne ut hvorfor dette skjer, sier kulturkonsulent Betten.

Ps. Nesseby har tradisjonelt feiret to nasjonaldager i løpet av året:

Samenes nasjonaldag 6. februar og Norges grunnlovsdag 17. mai (ekstern lenke).